Procesul verbal al ședinței din data de 23.08.2016

Ședința a fost condusă de Managerul General, Dr. Grasu Alis. 
Au fost puse în discuţie 2 note de serviciu. Până în data de 26 august toate ambulanţele care au suferit mici daune se vor prezenta pentru întocmirea dosarului de daune. După aceasta dată, cei care nu şi-au facut constatările vor suporta costul reparaţiilor.


O a doua notă de serviciu prezintă în detaliu modul în care se va face planificarea concediilor de odihnă pentru anul 2017. În perioada 1 octombrie-15 decembrie se va face planificarea, respectând regula cunoscută: concediu fracţionat în 3 părţi, din care o opţiune de minim 10 zile calendaristice se va respecta obligatoriu, celelalte două putând a fi modificate în interesul instituţiei. Nu se vor acorda concedii de odihnă de Craciun, de Paşti şi de Ziua Ambulanţei.


Dr. Alis Grasu a prezentat concluziile obtinute în urma utilizării soft-ului AROBS instat pe ambulanţe. Au aparut defecţiuni ale “device”-urilor instalate pe ambulanţe şi acestea nu mai pot arăta ruta. Reprezentanţii firmei furnizoare vor veni sa verifice starea lor de funcţionare şi dacă au fost desigilate.

Şefii de substaţii vor aduce până la viitoarea şedinţă situaţia navigatoarelor, a staţiilor Mototrola şi VHF, şi a setului de 4 centuri de pe ambulanţe.


În prezent sunt 31 de maşini în service, în urmatoarele 2 zile se estimează că vor fi terminate reparaţiile la 11 dintre acestea. 


Biroul Informatică trebuie să verifice starea de funcţionare a fax-urilor de la microstaţii şi să remedieze problemele care au apărut. S-a cerut şi verificarea telefoanelor din substaţiile sectorului 1 şi 3 de către reprezentanţii compartimentului Telecomunicaţii.

Au fost discutate şi alte probleme administrative ale microstaţiilor.


Şeful serviciului întretinere clădiri va verifica cutiile de chei din dispecerat şi se va asigura că vor exista în ele chei pentru fiecare încapere din clădire, inclusiv pentru magazii, cu respectarea măsurilor de siguranţă necesare.


Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţii, colegii, cât şi mai ales faţă de pacienţi.

Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost vizate de Managerul General. 
